**Să-mi fie râsul plâns**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să-mi fie râsul plâns,

cumva, cândva, vreodată

voi vrea să-mi caut loc

prin alte dimensiuni,

departe de prezența

și grija Ta de Tată,

trăind ca un pierdut,

răpus de slăbiciuni!

Și dulcele amar

să-mi fie, de cărarea

nu-mi va fi drum de cer,

ci drum de rătăciri,

de voi uita de casă

și-mi voi schimba purtarea

de fiu, ce-a moștenit

comoara din măriri!

Să-mi fie plinul gol,

de fără înțelepciune,

voi vrea, gonind nebun,

să-adun mai mult de jos,

căci toată truda nu e

decât deșertăciune!

Când Tu nu ești, eu n-am

nimic și nici folos!